b"\n_START_ARTICLE_\nAmaras (likeris)\n_START_PARAGRAPH_\nAmaras (it. amaro 'kartus')\xc2\xa0\xe2\x80\x93 itali\xc5\xa1kas \xc5\xbeoleli\xc5\xb3 likeris, paprastai geriamas kaip popietinis digestyvas. Paprastai kar\xc4\x8diai saldaus skonio, kartais sirupi\xc5\xa1kos konsistencijos. Alkoholio kiekis\xc2\xa0\xe2\x80\x93 nuo 16% iki 40%._NEWLINE_Pana\xc5\xa1\xc5\xabs likeriai tradici\xc5\xa1kai gaminami visoje Europoje. Pvz., Vokietijoje tokie likeriai vadinami Kr\xc3\xa4uterlik\xc3\xb6r. \xc5\xbdoli\xc5\xb3 likeriai gaminami Vengrijoje, Nyderlanduose, Pranc\xc5\xabzijoje ir kitur, ta\xc4\x8diau pavadinimas amaro naudojamas tik Italijos gamybos likeriams._NEWLINE_Rinkoje parduodamos de\xc5\xa1imtys amaro variant\xc5\xb3. Labiausiai \xc4\xafprastos mark\xc4\x97s yra Averna, Ramazzotti, Lucano ir Montenegro. Daugelis komercini\xc5\xb3 amaro gamintoj\xc5\xb3 savo naudojamus receptus ar gamybos tradicijas veda i\xc5\xa1 XIX a. Receptai da\xc5\xbeniausi sukurti vienuolynuose ar vaistinink\xc5\xb3._NEWLINE_Amaras paprastai geriamas neskiestas, kartais\xc2\xa0\xe2\x80\x93 su citrusinio vaisiaus grie\xc5\xbein\xc4\x97liu. Taip pat geria su ledu ar toniku._NEWLINE_Amaras yra kitoks g\xc4\x97rimas nei amaretas. Pastarasis yra itali\xc5\xa1kas saldus likeris, pagardintas migdolais ar kaulavaisi\xc5\xb3 (pvz., abrikos\xc5\xb3) kauliukais. Kitoks g\xc4\x97rimas yra ir amaron\xc4\x97\xc2\xa0\xe2\x80\x93 tai itali\xc5\xa1kas sausas raudonas vynas i\xc5\xa1 Valpoli\xc4\x8delos.\n_START_SECTION_\nGamyba\n_START_PARAGRAPH_\nAmaras gaminamas \xc5\xbeoleles, \xc5\xa1aknis, \xc5\xbeiedus, \xc5\xbeiev\xc4\x99 ir/ar citrusini\xc5\xb3 vaisi\xc5\xb3 \xc5\xbeieveles mirkant etanolio tirpale ar vyne, po to \xc5\xa1is ekstraktas ko\xc5\xa1iamas, \xc4\xaf j\xc4\xaf prideda cukraus sirupo ir mi\xc5\xa1in\xc4\xaf i\xc5\xa1laiko statinait\xc4\x97se ar buteliuose._NEWLINE_Amarai da\xc5\xbeniausiai gardinami \xc5\xbeolel\xc4\x97mis ir \xc5\xa1aknimis (nuo keleto iki keli\xc5\xb3 tuzin\xc5\xb3). Kai kurie gamintojai etiket\xc4\x97se detaliai nurodo visus ingredientus. Amar\xc5\xb3 gamyboje da\xc5\xbenai naudojami\xc2\xa0: gencijonas, \xc5\xa1ventagar\xc5\xa1v\xc4\x97, chininmedis, vaistin\xc4\x97 melisa, citrinin\xc4\x97 aloyzija, kadagys, any\xc5\xbeius, paprastasis pankolis, geltonoji ciber\xc5\xbeol\xc4\x97, imbieras, m\xc4\x97ta, \xc4\x8diobrelis, vaistinis \xc5\xa1alavijas, kilnusis lauramedis, citrusini\xc5\xb3 vaisi\xc5\xb3 \xc5\xbeievel\xc4\x97s, paprastasis saldymedis, cinamonas, mentolis, tikrasis kardamonas, \xc5\xa1afranas, \xc5\xbealioji r\xc5\xabta, kietis ir \xc5\xa1eivamedis."